Gandia afronta el Pont del Pilar amb una previsió d'ocupació turística del 86% i activitats falleres a la platja
11 octubre 2023

## Gandia afronta el Pont del Pilar amb una previsió d'ocupació turística del 86% i activitats falleres a la platja11 octubre 2023Última actualització: 11 octubre 2023

![](../gestion/img/6d280ffa5e372410ac35e765e16ecc9ddd47b0b395093a564957f148c3d3b33f.jpg)  
  

Gandia encara el Pont del Pilar amb una previsió d'ocupació hotelera i d'apartaments d'un 86%, segons les dades de la patronal hotelera de Gandia, tal com ha anunciat la regidora de Turisme a l'Ajuntament de Gandia, Balbina Sendra, durant la visita a la Falla Borgiana 2023, que s'ha plantat a la platja de Gandia (Passeig Marítim Neptú, travessera amb el carrer Galícia).

També hi han estat presents l'artista faller encarregat de plantar el monument aquest any, Pere Baenas, reconegut per la seua trajectòria fallera, el regidor de Falles, Adrián Vila i el president de la Junta Local Fallera de Gandia, Telmo Gadea.

Com ha indicat la regidora **Balbina Sendra**, aquesta activitat té com a objectiu "_continuar incentivant la desestacionalització de la nostra platja i atreure els visitants que tenim ara ací perquè puguen tornar al març i que sàpiguen com són les nostres festes_". Així mateix, també ha posat èmfasi que aquesta falla també és "_una forma de celebrar, amb activitats obertes a tothom, que som una festa d'interés turístic naciona_l" i ha recordat que tots els serveis de platja romandran en funcionament fins al 15 octubre.

Per la seua banda, l'artista faller **Pere Baenas** ha definit la falla que ja es pot veure al passeig com "_una al·legoria de la ciutat de Gandia_" i ha recalcat que aquest monument vol "_realitzar la importància de la ciutat i de la família Borgia, incloent-hi el bou al remat, que és el símbol d'aquesta família_". Així mateix, el president de la Junta Local Fallera de Gandia, **Telmo Gadea** ha assenyalat que aquesta acció, que va néixer fa tres anys, “_pretén reivindicar les falles al mes d'octubre perquè els visitants que tenen una segona residència a la platja comproven com és aquesta festa i despertar-ne les ganes perquè ens visiten també en falles_".

Finalment, la regidora de Turisme ha recordat que aquesta iniciativa és possible, gràcies a “_l'aposta de l'Agència Valenciana de Turisme per la iniciativa 'Territori Borgia', ja que permet subvencionar aquest tipus d'activitats per tenir una Gandia turística els 365 de l'any_".

**Programa de la Falla Borgiana 2023**  
Dimecres 11  
17:30h - 19:30h  
Coneix el món faller de la mà d'un museòleg/a.

Dijous 12  
13:30h - 14:30h / 17:30h - 19:30h  
Coneix el món faller de la mà d'un museòleg/a.

Divendres 13  
13:30h - 14:30h / 17:30h - 19:30h  
Coneix el món faller de la mà d'un museòleg/a.  
18:00h - Concert "La Diferència"  
20:00h - Cercavila amb banda de música  
21:00h - Mascaletà nocturna  
21:30h - Cremà de la Falla

[Twittear](https://twitter.com/share)